Okresná prokuratúra Veľký Krtíš 
Banícka 3, 990 80 Veľký Krtíš

Sp. zn. : Pv 184/12/6610	Veľký Krtíš, 18.6.2012
EEČ : 2-50-51-2012

U Z N E S E N I E

Trestná vec:	obvinený XXXXX 
Prečin:	Nebezpečné vyhrážanie podľa § 360 odsek 2 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Veľký Krtíš
Podľa § 214 odsek 1 Trestného poriadku postupujem vec trestného stíhania obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Obvodnému úradu, odboru všeobecnej vnútornej správy XXXXX. 
v trestnej veci pre prečin nebezpečného vyhrážania podľa § 360 ods. 1, 2 písm. a, b Tr. zák., ktorého sa mal dopustiť obvinený na tom skutkovom základe, že: 
- dňa 23.03.2012 v čase okolo 14.30 h v kuchyni rodinného domu na ul. J. Kráľa č. 6 v obci XXXXX sa vyhrážal svojej matke XXXXX, nar. XXXXX, že ak mu nedá peniaze, zabije ju, vulgárne jej nadával, prevrátil televízor a následne z kuchynskej linky vytiahol kuchynský nôž, s ktorým sa začal vyhrážať, že sa zabije, podreže si žily a potom sa vyhrážal aj poškodenej, že ich všetkých pozabíja, matka obvineného zo strachu o svoj život a zdravie utiekla na dvor, pričom ako utekala, obvinený po nej hodil kuchynský nôž, poškodená sa zo strachu ukryla v záhrade a do domu sa vrátila až po tom, ako videla, že jej syn dom opustil,
pretože výsledky skráteného vyšetrovania preukazujú, že nejde o trestný čin, ale ide o skutok, ktorý by mohol byť priestupkom proti občianskemu spolunažívaniu podľa § 49 ods. 1 písm. d zák. č. 372/1990 Zb. o priestupkoch v znení zmien.
Odôvodnenie:
	Uznesením povereného príslušníka PZ, OR PZ XXXXX, Obvodného oddelenia PZ Vinica z 27.03.2012 pod č. ORP-135/VI-VK-2012 bolo podľa § 199 ods. 1 Tr. por. začaté trestné stíhanie a súčasne podľa § 206 ods. 1 Tr. por. vznesené obvinenie XXXXX za prečin nebezpečného vyhrážania podľa § 360 ods. 1, 2 písm. a, b Tr. zák. na skutkovom základe uvedenom v citovanom uznesení o vznesení obvinenia.  
 
	Dňa 13. 06. 2012 predložil  vo veci konajúci poverený príslušník PZ na tunajšiu okresnú prokuratúru príslušný spisový materiál spolu s návrhom na postúpenie veci podľa § 214 ods. 1 Tr. por., nakoľko vo veci zabezpečil nasledovný dôkazný materiál, ktorý takýto postup odôvodňuje. 

	Obvinený XXXXX uviedol, že žije v rodinnom dome spolu so svojou matkou XXXXX. Dňa 23.03.2012, keď sa jeho matka vrátila domov v čase okolo 12.30 h z Veľkého Krtíša, pýtal od nej peniaze. Ona mu ich nechcela dať, začali sa hádať. Obvinený bol nahnevaný, kričal na matku, že je alkoholička a aby mu dala peniaze. Následne ho matka žiadala, aby jej išiel pomôcť priniesť narúbané drevo do domu, on ju neposlúchol, preto ho udrela po tvári gumenou papučou. On sa nahneval a začal kopať do stola, na ktorom bol televízor a ten sa prevrátil. Vzal kuchynský nôž a začal sa vyhrážať, že si podreže žily. Jeho matka sa zľakla, že ju ide zabiť a preto nôž odhodil do steny a z domu odišiel. Počas hádky s matkou tam bola prítomná aj suseda XXXXX. Svoje konanie ľutuje, matke sa ospravedlnil, nikdy by jej neublížil. 

	Poškodená XXXXX uviedla, že v inkriminovaný deň od nej pýtal syn XXXXX peniaze, ktoré mu nechcela dať. Bola u nich prítomná aj suseda XXXXX. Obvinený stratil nervy a začal na ňu kričať. Povedala mu, aby išiel von pre drevo, syn ju neposlúchol, preto mu dala facku. Syn XXXXX začal byť nervózny, kopal do stola, prevrátil televízor, kopal aj do kuchynskej linky a potom zobral kuchynský nôž a začal sa vyhrážať, že si podreže žily a kričal na ňu, že je kurva. Obvinený následne nôž odhodil smerom do steny. Hádky medzi ňou a synom sú u nich dosť časté a to kvôli peniazom, lebo vždy od nej pýta peniaze na cigarety. Nikdy sa jej však nevyhrážal. Skôr sa bála, že si sám sebe ublíži. Svoje konanie už obvinený oľutoval, ospravedlnil sa jej. Upresnila, že jej sa zabitím nevyhrážal, iba kričal, že zabije seba a zbije každého okolo seba. 

	Svedkyňa XXXXX uviedla, že sa dňa 23.03.2012 v poobedňajších hodinách zastavila u svojej priateľky XXXXX. Keď prišla, poškodená sa už so synom hádala. Obvinený žiadal od matky peniaze na cigarety. Kopol do stola a prevrátil televízor, zobral do ruky kuchynský nôž, poškodená s obvineným na seba navzájom kričali a potom XXXXX vybehla na verandu. Obvinený vtedy odhodil nôž, avšak nie smerom na matku, ale opačným smerom do steny. Žiadne vyhrážky nepočula, možno to už bolo predtým, ako prišla. 

	Je pripojený zápis o dychovej skúške obvineného z 23.03.2012 v čase o 17.50 h. Obvinenému nebola zistená prítomnosť alkoholu v krvi. Podľa správy XXXXX z Psychiatrickej ambulancie XXXXX XXXXX nie je evidovaný v tejto ambulancii a doposiaľ ani nebol liečený psychiatricky. Správanie obvineného nebolo zatiaľ prejednávané obcou XXXXX, kde má obvinený trvalý pobyt. Zo správy Spojenej školy v Modrom Kameni vyplýva, že školská dochádzka obvineného nebola pravidelná. Pokiaľ bol však v škole, bol slušný a nekonfliktný, autoritu učiteľa akceptoval. Štúdium na škole ukončil na vlastnú žiadosť dňa 30.04.2012. Obvinený nemá záznam v registri trestov. 

	Podľa § 360 ods. 1, 2 písm. a, b Tr. zák. prečinu nebezpečného vyhrážania sa dopustí ten, kto sa inému vyhráža smrťou, ťažkou ujmou na zdraví alebo inou ťažkou ujmou takým spôsobom, že to môže vzbudiť dôvodnú obavu a taký čin spácha závažnejším spôsobom konania a na chránenej osobe.         
     
Podľa § 214 ods. 1 Tr. por. prokurátor alebo policajt postúpi vec inému orgánu, ak výsledky vyšetrovania alebo skráteného vyšetrovania preukazujú, že nejde o trestný čin, ale ide o skutok, ktorý by mohol byť priestupkom, alebo iným správnym deliktom, alebo by mohol byť prejednaný v disciplinárnom konaní. 

Trestné stíhanie bolo začaté a obvinenie XXXXX vznesené na základe trestného oznámenia jeho matky XXXXX z 23.03.2012, kedy uviedla, že obvinený na ňu v inkriminovaný deň kričal, vulgárne jej nadával a žiadal od nej peniaze na cigarety, kopal do kuchynskej linky, prevrátil televízor a potom vytiahol kuchynský nôž, pričom sa vyhrážal, že sa zabije, podreže si žily a že ich všetkých pozabíja. Zo strachu utiekla na dvor, pričom syn hodil smerom na ňu kuchynský nôž. Poškodená v priebehu prípravného konania upresnila svoje tvrdenia z trestného oznámenia, pričom uviedla, že je pravdou, že syn žiadal od nej peniaze, kopal do nábytku a prevrátil televízor, následne vzal kuchynský nôž a kričal, že si podreže žily a zbije každého okolo seba, vulgárne jej nadával a potom nôž odhodil smerom do steny. Mala strach, že syn ublíži sám sebe, myslí, že jej by nedokázal ublížiť. Na základe vykonaného dokazovania nemám za preukázané, že obvinený svojim konaním naplnil skutkovú podstatu prečinu nebezpečného vyhrážania podľa § 360 Tr. zák. Obvinený sa poškodenej nevyhrážal smrťou ani ťažkou ujmou na zdraví a ani inou ťažkou ujmou. Vyhrážky na adresu poškodenej nepočula ani svedkyňa XXXXX, ktorá sa nachádzala v priebehu incidentu v dome poškodenej. Podľa výpovede matky obvineného, jej syn sa doposiaľ nikdy s nožom v ruke nevyhrážal. Konanie obvineného v inkriminovaný deň možno potom považovať za istý exces v jeho správaní. Bolo preukázané, že obvinený vulgárne nadával svojej matke a v zlosti kopal do kuchynskej linky a stola, pričom prevrátil televízor. Skutok obvineného by mohol byť preto posúdený ako priestupok proti občianskemu spolunažívaniu podľa  49 ods. 1 písm. d zák. č. 372/1990 Zb. o priestupkoch v znení zmien, na ktorého prejednanie je ako správny orgán vecne a miestne príslušný Obvodný úrad, odbor všeobecnej vnútornej správy vo Veľkom Krtíši.

	Vzhľadom k horeuvedenému som preto rozhodla tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Lenka Maslíková
prokurátorka